Jelaskan Kerjaya dari Hans Langsdorff dalam bahasa melayu

Langsdorff telah dilahirkan pada 20 Mac 1894 di Bergen di pulau Rügen. Beliau merupakan anak sulung dari keluarga yang bertradisikan undang-undang dan agama bukannya bertradisikan tentera laut. Pada tahun 1898, keluarga ini berpindah ke Düsseldorf, dimana mereka adalah jiran kepada keluarga Graf (Count) Maximilian von Spee, yang kelak menjadi wira tentera laut Jerman (turut meragut nyawanya) dalam Pertempuran Falkland Islands pada tahun 1914. Dipengaruhi oleh jirannya yang dihormati, Langsdorff memasuki Akademi Tentera Laut Kiel pada tahun 1912 lantas melawan kehendak ibubapanya. Semasa Perang Dunia I, Leftenan Langsdorff menerima pingat Iron Cross Kelas Ke-2 dalam Pertempuran Jutland pada 1916, dan kemudiannya bertugas di atas kapal penyapu ranjau sehingga perang berakhir. Beliau menerima Iron Cross Kelas 1 pada penghujung perang tetapi tarikh sebenar tidak diketahui.

Pada tahun 1923, sewaktu ditugaskan ke pejabat tentera laut di Dresden, Langsdorff bertemu jodoh dengan Ruth Hager. Mereka berkahwin pada Mac 1924, dengan anak lelaki mereka Johann dilahirkan pada 14 Disember. Pada Oktober 1925, Langsdorff telah ditugaskan ke Kementerian Pertahanan di Berlin untuk menyelaraskan hubungan antara tentera laut dan tentera darat. Pada tahun 1927, beliau telah ditugaskan memerintah sebuah flotila bot torpedo, dan pada April 1930 beliau dinaikkan pangkat ke Leftenan Komander. Pada tahun 1931, beliau telah dipanggil semula ke Berlin, kerana kebolehan mentadbirnya telah menjadi terkenal dan dihargai. Selepas kebangkitan kuasa pihak Nazi, Langsdorff memohon bertugas di laut pada 1934, tetapi sebaliknya dilantik ke Kementerian Dalam Negeri.

Pada tahun 1936 dan 1937, sewaktu dalam kapal tempur poket baru Admiral Graf Spee sebagai sebahagian daripada staf Laksamana Muda Boehm, Langsdorff terlibat dalam Perang Saudara Sepanyol. Pada 1 Januari 1937, Langsdorff telah dinaikkan pangkat ke Kepten. Beliau mengambil alih pemerintahan Admiral Graf Spee pada Oktober 1938.

Pada 21 Ogos 1939, Admiral Graf Spee meninggalkan pelabuhan dengan arahan untuk menyerang perkapalan dagang musuh di  Atlantik Selatan berikutan meletusnya Perang Dunia Kedua. Untuk tiga minggu pertama peperangan, kapal ini bersembunyi di lautan terbuka timur Brazil sementara kerajaan Jerman menentukan betapa seriusnya peperangan ini dengan Britain. Pada 20 September 1939, Admiral Graf Spee telah dilepaskan untuk menjalankan misinya.

Sepanjang 10 minggu akan datang, Langsdorff dan Admiral Graf Spee sangat berjaya, menghenti dan menenggelamkan 9 buah kapal dagang British, berjumlah lebih 50,000 tan. Langsdorff mematuhi Konvensyen Hague dan mengelak membunuh sesiapa saja; layanan kemanusiaannya mendapat pujian dari pegawai-pegawai kapal yang menjadi tawanannya.